**Ieteikumi pašvaldībām to autonomās funkcijas – veicināt iedzīvotāju veselīgu dzīvesveidu un sportu – īstenošanai**

**Veselība ir ne tikai vērtība, bet arī resurss, kas veicina pašvaldības ekonomisko izaugsmi.** Vesels cilvēks var strādāt produktīvāk, efektīvāk, vieglāk pielāgojas izmaiņām un var strādāt ilgāku darba mūžu. Laba veselība uzlabo dzīves kvalitāti, stiprina ģimenes, veicina drošību, nabadzības samazināšanos un sociālo iekļaušanos. Tomēr laba veselība nenozīmē tikai veselības aprūpes pakalpojumu pieejamību vai saņemšanu. Lielāka loma labas veselības saglabāšanā ir indivīda paradumiem un dzīvesveidam, kā arī fiziskās un sociālās vides uzlabošanai.

Likuma „Par pašvaldībām” 15. panta 6. punkts nosaka, ka viena no pašvaldību autonomajām funkcijām ir veicināt iedzīvotāju **veselīgu dzīvesveidu** un sportu.

Veselības veicināšana kā viena no nozīmīgākajām pašvaldības funkcijām būs jāturpina arī jaunizveidotajām pašvaldībām pēc 2021. gada pašvaldību vēlēšanām, jo tieši pašvaldības vislabāk pārzina savu iedzīvotāju veselības stāvokli, problēmas, iedzīvotāju vajadzības un vēlmes, kā arī zina vislabākos veidus un iespējas, kā uzrunāt iedzīvotājus, lai viņus motivētu īstenot veselīgu dzīvesveidu, saglabājot un uzlabojot savu veselību.

Veselīga dzīvesveida un sporta veicināšana jeb kopumā – **veselības veicināšana** ir process, kas rada iespēju katram cilvēkam pastiprināt kontroli pār savu veselību un uzlabot to.[[1]](#footnote-1)

**Galvenās pamatdarbības** veselības veicināšanas un slimību profilakses īstenošanā pašvaldībā:

1. **Plānošanas dokumenta izstrādāšana** valstspilsētas/pilsētas/novada līmenī veselības veicināšanas un slimību profilakses jautājumos un tajā paredzēto pasākumu īstenošana.
2. Atbilstošas struktūras, t.i., atsevišķas **struktūrvienības izveide** veselības veicināšanas un slimību profilakses darba organizēšanā un īstenošanā.
3. Starpsektoru sadarbības īstenošana un principa **„Veselība visās politikās**” ieviešana.

**1. Plānošanas dokumenta izstrādāšana veselības veicināšanas un slimību profilakses jautājumos**

Kā viens no svarīgākajiem veselības veicināšanas un slimību profilakses īstenošanas instrumentiem ir **veselības veicināšanas plāna vai programmas izstrāde** (turpmāk – plāns). Plāna izstrāde un ieviešana ir priekšnoteikums sistemātiskam, mērķtiecīgam un koordinētam darbam pašvaldības iedzīvotāju veselīga dzīvesveida veicināšanā.

Tas ir viens no plānošanas (tematiskais) dokumentiem, kam ir jāsaskan ar citiem valsts un novada plānošanas dokumentiem. „Nacionālais attīstības plāns 2021–2027. gadam”, „Sabiedrības veselības pamatnostādnes 2021.–2027. gadam” (projekts), attiecīgā reģiona attīstības plāns nosaka galvenās sabiedrības veselības prioritātes, kuras ir jāņem vērā, plānojot aktivitātes, lai sasniegtu kopējos veselības politikas mērķus.

Plāna kvalitatīvas izstrādes pamatā ir sākotnēji veikta **vietējās sabiedrības veselības analīze**, t.i., ar vietējo iedzīvotāju veselību saistītas informācijas atlasīšana, apkopošana, analizēšana un plānā ietveramo **prioritāšu izvirzīšana**, kā arī sasniedzamo **mērķauditoriju definēšana**. Sabiedrības veselības analīze tiek veikta, lai izpētītu situāciju un identificētu problēmas, pamatojoties uz nacionāla un/vai reģionāla līmeņa informācijas avotiem, piemēram, rutīnas statistikas datiem (nāves cēloņi, saslimstība ar dažādām infekcijas un neinfekcijas slimībām, u.c.), pētījumu rezultātiem (veselības paradumu, atkarību izraisošo vielu un procesu, u.c.), aptauju, interviju, darba grupu rezultātiem u.c. avotiem.

Plānam **jāaptver visas būtiskākās sabiedrības veselības jomas** (t.i., veselīgs uzturs, fiziskās aktivitātes, vielu un procesu atkarību profilakse, psihiskās veselības veicināšana, traumatisma profilakse, seksuālās un reproduktīvās veselības veicināšana, mutes veselība, infekciju un neinfekciju t.sk. hronisko, onkoloģisko u.c. slimību profilakse), izvirzot prioritātes atbilstoši sabiedrības veselības analīzes rezultātiem.

Izstrādāt Plānu – tas ir izaicinājums, kas prasa **starpsektoru iesaisti un koordināciju**. Būtiski, lai Plāna izstrādes posmā dažādi pašvaldības sektori spētu vienoties par kopīgiem ar vietējo iedzīvotāju veselību saistītiem mērķiem un apņemtos būt līdzatbildīgi un iesaistītos šo mērķu sasniegšanā, nosakot atbildības un turpmāko komunikāciju plānā ietverto uzdevumu īstenošanai un rezultātu sasniegšanai (darba plāni, darba grupas, komitejas).

**Plāna struktūrā jāparedz**: situācijas raksturojums, prioritātes, rīcības virzieni, sasniedzamie rezultāti, rīcības virzienu uzdevumi, un tiem atbilstoši pasākumi/ aktivitātes, atbildību un iesaistīto starpnozaru sadarbības partneru noteikšana, nepieciešamo resursu (cilvēkresursu, finansējuma) identificēšana, termiņi noteikto pasākumu/aktivitāšu īstenošanai un izvērtēšanai.

**2. Atbilstošas struktūras, t.i., atsevišķas struktūrvienības izveide veselības veicināšanas un slimību profilakses darba organizēšanā**

Lai notiktu sekmīga veselības veicināšanas un slimību profilakses darba organizēšana un veselības jautājumu risināšana, pašvaldībā jābūt spēcīgai organizatoriskai komandai, tāpēc vislabāk ir nodrošināt **atsevišķas struktūrvienības izveidi**, kas atbild par veselības veicināšanas darbu.

Plānotās struktūrvienības lielumu un iesaistīto speciālistu skaitu izvērtē katra pašvaldība, ņemot vērā pieejamos resursus savā teritorijā (piemēram, pieejamā atbalsta personāla esamība pagastos kā atbalsts veselības veicināšanas pasākumu īstenošanā), plānoto darba apjomu, potenciālo sadarbības tīklu, pieejamo infrastruktūru u.tml.

Ja pašvaldība ir ar nelielu iedzīvotāju skaitu, var, piemēram, tikt izveidota, vismaz viena atsevišķa pilnas slodzes amata vieta (vēlams – ar sabiedrības veselības speciālista izglītību), kas nodrošinās veselības veicināšanas un slimību profilakses darba organizēšanu. Šo amata vietu var iekļaut kādā pašvaldības struktūrvienībā, piemēram, sociālā dienesta struktūrvienībā, izveidojot sadarbības tīklu ar kultūras, izglītības, sporta un jaunatnes lietu, kā arī veselības aprūpes speciālistiem, tādējādi koordinējot darbu visā pašvaldības teritorijā. Lielākās pašvaldībās ieteicama īpašas struktūrvienības izveide, piemēram, PVO Veselīgo pilsētu tīkla dalībnieces – Rīgas pilsētas un Jūrmalas pilsētas pašvaldības ir minamas kā pozitīvs piemērs saistībā ar atsevišķas struktūrvienības izveidi un plānošanas dokumenta izstrādi. Abos gadījumos ieteicamā izvēle būtu par potenciālajām sadarbības kontaktpersonām uzrunāt tās pašvaldību deleģētās kontaktpersonas, kuras aktīvi darbojās Nacionālā Veselīgo pašvaldību tīkla 113 pašvaldībās pirms administratīvi teritoriālās reformas.

**Struktūrvienības atbildība un galvenie pienākumi:**

* sabiedrības veselības situācijas izvērtēšana un prioritāro darbības virzienu noteikšana, analizējot situāciju veselības veicināšanas un slimību profilakses jomā;
* veselības veicināšanas un slimību profilakses politikas plānošana – iepriekšminētā plāna izstrāde;
* veselības veicināšanas darba koordinēšana (metodiskā vadība, t.sk. starpsektoru iesaiste, piešķirtā finansējuma koordinēšana) visā valstspilsētas/pilsētas/novada teritorijā;
* veselības veicināšanas politikas īstenošana, nodrošinot, ka visas valstpilsētas/pilsētas/visu novada pagastu iedzīvotājiem ir vienlīdz pieejami veselības veicināšanas un slimību profilakses pakalpojumi un aktivitātes; mērķtiecīga sadarbības īstenošana ar valstspilsētā/pilsētā/novadā esošajām veselības aprūpes iestādēm, (piemēram, ģimenes ārstu praksēm, aptiekām), izglītības iestādēm, sporta klubiem, nevalstiskajām organizācijām u.c.
* projektu piesaiste un īstenošana, tai skaitā esošo ESF projektu īstenošana (ESF 9.2.4.2. pasākuma „Pasākumi vietējās sabiedrības veselības veicināšanai un slimību profilaksei” īstenošana).

Struktūrvienības speciālistiem amata pienākumu veikšanai nepieciešamās **zināšanas, prasmes un kompetences**:

* zināšanas sabiedrības veselības jautājumos, t.i., iegūta augstākā izglītība veselības aprūpē, vēlama, sabiedrības veselībā;
* zināšanas un prasmes analizēt sabiedrības veselības rādītājus, apkopot informāciju;
* zināšanas un prasmes izvirzīt prioritātes iedzīvotāju veselīga dzīvesveida veicināšanai, plānot politiku, rīcības un aktivitātes, pamatojoties uz pierādījumos balstītu praksi;
* spēja patstāvīgi un stratēģiski īstenot veselības veicināšanas un slimību profilakses pasākumus atbilstoši izstrādātajam plānam;
* labas komunikācijas un saskarsmes spējas dažādu sektoru un sadarbības partneru iesaistei un koordinācijas īstenošanai attiecīgo jautājumu risināšanā.

**3. Starpsektoru sadarbības īstenošana un principa „Veselība visās politikās” ieviešana**

Starpsektoru sadarbības nodrošināšana ir neatņemama veselības veicināšanas un slimību profilakses politikas īstenošanas procesa sastāvdaļa. Iedzīvotāju veselību ietekmē ne tikai veselības aprūpes pakalpojumi un to pieejamība, bet arī dažādi citi faktori, piemēram, vides, sociālie, ekonomiskie, kultūras faktori, kurus ietekmē citas nozares un to politikas īstenošana. Līdz ar to, būtiska ir gan visu pašvaldības sektoru (izglītības sektors, veselības aprūpes sektors, infrastruktūras plānošanas un attīstības sektors, sociālais sektors, policija, vides veselības sektors, kultūra, jaunatnes lietu speciālisti, sporta organizācijas, politiķi u.c.), gan sabiedrības pārstāvju (darba devēji, nevalstiskās organizācijas, biedrības u.c.) iesaiste ar iedzīvotāju veselību saistīto specifisko mērķu sasniegšanai. Lai dažādu sektoru prioritātes nenonāktu pretrunā ar iedzīvotāju veselību un veselības politikas mērķiem, **politiskajam atbalstam** ir būtiska nozīme, tāpēc veselības politikas plānošanas, īstenošanas un izvērtēšanas procesā obligāti ir jāiesaista atbildīgās amatpersonas.

***Piemēri:***

* *Ja infrastruktūras attīstības plānošanā (jaunu veloceliņu, parku u.c.) tiek iesaistīts gan pilsētplānošanas, gan veselības veicināšanas sektors, var panākt, ka attiecīgās infrastruktūras izbūve ne vien uzlabo pilsētvidi, bet arī veicina iedzīvotāju veselīgu dzīvesveidu – pārvietošanos kājām vai ar velosipēdiem.*
* *Veselīga dzīvesveida aktivitāšu piedāvāšana pirmspensijas un pensijas vecuma iedzīvotājiem palīdz stiprināt viņu spējas būt pašpietiekamiem, spēju sevi aprūpēt un būt mazāk atkarīgiem no citiem.*
* *Dinamisko paužu ieviešana skolās un bērnudārzos ne vien veicina izglītojamo fizisko veselību, bet arī palīdz sasniegt izglītības iestāžu mērķus – izglītojamajiem ir augstākas koncentrēšanās spējas, kas savukārt veicina labāku mācību vielas apguvi.*

**Kādi būs pašvaldības ieguvumi no veselīga dzīvesveida veicināšanas?**

* piederības sajūtas attīstīšana vietējos iedzīvotājos. Sabiedrībā veidojas grupas identitāte, iedzīvotāji izteiktāk identificē sevi kā piederīgu konkrētai pašvaldībai, līdz ar to vairojas vietējās sabiedrības uzticība pašvaldībai;
* pašvaldības iedzīvotāji apzinās savas iespējas mainīt vidi sev apkārt, jo tiek iesaistīti veselību veicinošu pasākumu plānošanā un norisē;
* pašvaldības „labās prakses piemērs” nodrošina atpazīstamību, rada pozitīvu publisko tēlu;
* iedzīvotājiem kļūstot veselīgākiem un mainot dzīvesveida paradumus, samazinās slimību biežums un palielinās paredzamais mūža ilgums;
* veselības veicināšanas pasākumi ilgtermiņā rada arī finansiālus ieguvumus (slimības dēļ netiek kavēta skola, darbs, nav nepieciešami pabalsti);
* pašvaldība kļūst pievilcīga kā dzīvesvieta citu pašvaldību iedzīvotāju, viesu un tūristu acīs;
* pašvaldība iegūst veselīgākus, darbspējīgus iedzīvotājus un darbiniekus.

Lai sekmētu valstī izvirzīto mērķu īstenošanu veselības veicināšanas jomā un veicinātu pašvaldību iesaisti iedzīvotāju veselības veicināšanā un sniegtu metodisku atbalstu pašvaldības autonomās funkcijas – iedzīvotāju veselīga dzīves veida un sporta veicināšana – veikšanā, Slimību profilakses un kontroles centrs koordinē un metodiski vada Nacionālo Veselīgo pašvaldību tīklu[[2]](#footnote-2), kuramērķis ir sekmēt labās prakses piemēru, pieredzes un ideju apmaiņu starp pašvaldībām, atbalstīt pašvaldības un sniegt tām metodoloģisku atbalstu dažādu sabiedrības veselības un veselības veicināšanas jautājumu risināšanā lokālā līmenī un paaugstināt pašvaldību darbinieku izglītotību sabiedrības veselības un veselības veicināšanas jautājumos. 2020. gada beigās Tīklā bija iesaistījušās 113 pašvaldības. Visi novadi, valstspilsētas un pilsētas ir aicinātas iesaistīties un tupināt darbu Tīklā arī pēc plānotās teritoriālās reformas – tāpat pašvaldības ir aicinātas veicināt un atbalstīt vietējo skolu iesaistīšanos Nacionālajā veselību veicinošo skolu tīklā[[3]](#footnote-3), lai kopīgi un veiksmīgāk sasniegtu veselības veicināšanas mērķus.

1. Vadlīnijas pašvaldībām veselības veicināšanā, pieejamas <https://www.spkc.gov.lv/lv/veseligo-pasvaldibu-tikls-latvija>. Veselības veicināšana ir neatraujami saistīta ar slimību profilaksi, t.i., pasākumiem slimību novēršanai (piemēram, riska faktoru samazināšana), slimību attīstības apturēšanai un to seku mazināšanai. [↑](#footnote-ref-1)
2. <https://www.spkc.gov.lv/lv/veseligo-pasvaldibu-tikls-latvija> [↑](#footnote-ref-2)
3. <https://www.spkc.gov.lv/lv/veselibu-veicinoso-skolu-tikls> [↑](#footnote-ref-3)